**Rokiškio ir Vilniaus varpų sąšauka**

Libertas Klimka,

Lietuvos mokslo istorikų ir filosofų bendrija

 Rokiškiui šiemet sukanka 520 metų, skaičiuojant nuo pirmojo paminėjimo istoriniuose dokumentuose. Aktyvios kultūros darbuotojų veiklos dėka miestas šią sukaktį mini, tapdamas 2019-ųjų Lietuvos kultūros sostine. Abiejų sostinių, kultūros ir valstybės, istorine jungtimi galima netikėtai nurodyti ...bokšto varpų dūžius. Apie tai – šiame kultūrologinio pobūdžio straipsnyje.

 Istorija suformavo labai savitus Rokiškio, vadinamo sėlių krašto sostine, bruožus. Miestas nebuvo svarbių kelių sankirtoje, jis kaip retas kuris išaugo iš dvaro, magnatų Tyzenhauzų – Pšezdzieckių rezidencijos. Po [1864](https://lt.wikipedia.org/wiki/1864) m. Rokiškio gaisro, kuomet liepsnose pražuvo ir medinė miesto bažnyčia, grafas Reinoldas Tyzenhauzas (1830-1880) ne tik pastatydino naują mūrinę bažnyčią, bet pertvarkė ir miesto centro struktūrą. Dvaro rūmų ir bažnyčios planinė jungtis buvo išryškinta, ji tapo bemaž kilometrine prekybine aikšte. XIX - XX a. pradžioje nuo šios aikštės į visas puses nusidriekė medinių vienaukščių namų gatvelės, primenančios kaimo „ulyčias“. Rokiškio urbanistika - vienintelis taip išplėtotos ašinės kompozicijos pavyzdys Lietuvoje.[[1]](#footnote-1)

 Neogotikinė Šv. apaštalo evangelisto Mato bažnyčia Rokiškyje buvo statoma pagal [1866](https://lt.wikipedia.org/wiki/1866) m. patvirtintą Miuncheno architekto [Frydricho Gustavo fon Šachto](https://lt.wikipedia.org/wiki/Frydrichas_Gustavas_fon_%C5%A0achtas) projektą. Interjero įrengimui turtingieji grafai negailėjo lėšų: sakykla, baldakimas, klausyklos, šoniniai altoriai su skulptūromis išdrožtos iš ąžuolo geriausių belgų meistrų Liuvene, pagrindinis altorius nupirktas Paryžiuje ir paauksuotas Varšuvoje, E.F.Walkerio firmos vargonai įsigyti Vokietijoje, vitražai pagaminti Vienos meistrų. Austrijoje nuliedintos ir bažnyčios fundatoriaus Reinoldo Tyzenhauzo bei legendinio giminės pradininko riterio Engelbrechto Tyzenhauzo bronzinės skulptūros. Statyba buvo užbaigta apie 1881 m., bažnyčia konsekruota 1885 m.[[2]](#footnote-2)

 Tačiau šventovė buvo suprojektuota bebokšte. Nors jos fasadas ir puikus, vis tik tarsi trūko didingumo, kurio ypač norėjosi užsakovams. Apsvarsčius su kviestiniu iš austrų Tirolio architektu Georgu Verneriu galimus variantus, nutarta prie pietinio bažnyčios šono, ties zakristija pristatyti varpinę. Tam pačiam architektui prižiūrint darbus, per porą metų išaugo net 56,5 m. aukščio bokštas. Jis labai savitos architektūros: prasideda keturkampiu mūru ir tik pasiekęs bažnyčios stogo aukštį, tampa šešiakampiu. O visa bokšto smailuma, iki pat kryžiaus, kaip reta yra mūrinė. Statant bokštą, jau buvo rūpinamasi varpais; jie 1883 m. nuliedinti žinomoje Antonio Zvolinskio liejykloje, įsikūrusioje Varšuvos priemiestyje Pustelnike.

 Varpas - žemės ir dangaus jungties simbolis; jo prakilnūs garsai kviečia maldai, susikaupimui, atminimui, perteikia kokią svarbią žinią. Tradiciškai varpais mūsų krašte būdavo skambinama tris kartus per dieną, kviečiant sukalbėti „Viešpaties angelo“ maldą.Varpo dūžiai — tai tarytum Dievo balsas žmonėms... Viduramžiais liaudyje paplito tikėjimai, kad varpo garsai gelbsti sielas iš skaistyklos, nubaido piktąsias dvasias, sustabdo epidemijų plitimą, nukreipia audras ir kitas gamtos stichijas. Istoriografiniai šaltiniai mini net apie priesaikos sutvirtinimą, atliekamą po varpais. Bažnyčių varpaisenovėje diktuodavo miestų ir miestelių gyvenimo ritmą. Nerimastingais dūžiais suskambėdavo varpai gaisro, priešo užpuolimo, kitų nelaimių metu. Tautosakos kūriniuose – legendose ir padavimuose – varpo garsai ataidi iš paslaptingų miestų, nugrimzdusių į piliakalnių gelmes ar ežerų dugną.[[3]](#footnote-3)

 Gražiosios Rokiškio bažnyčios varpus puošė ornamentai ir prasmingi lotyniški įrašai, o jų vardai – mecenatės grafienės Marijos Pšezdzieckienės (1827-1890) artimųjų atminimui. Viename varpe ant liemens buvo išlietas toks tekstas: „Viešpaties angelas apreiškė Marijai, - ji prasidėjo iš Šventosios Dvasios / Šventas Konstantinas / Gyvuosius šaukiu”; kitame - „Štai aš Viešpaties tarnaitė, teesie man pagal Tavo žodį / Palaiminti romieji, kuriuos Aukščiausiasis amžiaus žydėjime pašaukė pas save / Šventas Zbignievas / Mirusiuosius apraudu“. Tretysis varpas skelbė: „Ir žodis tapo kūnu ir gyveno tarp mūsų / O, kad jūsų maldos, kaip šio varpo garsas, išsklaidytų Dievo rūstybės perkūnijas / Šventas Reinoldas / Tramdau žaibus“. Ketvirtasis bažnyčios varpas buvo išlietas garsioje A. Bogdanovos - Finliandskos gamykloje Maskvoje.[[4]](#footnote-4)

 Įkėlus varpus į bokštą, žemesnėje bokšto kondignacijoje buvo įtaisytas didžiulis laikrodis su trimis ciferblatais, pagamintas prancūzų firmoje „Ungerer Freres“ Strasbūre. Geresnį mechanizmą Europoje tuo metu vargu ar buvo galima rasti: šią bokštų ir astronominių laikrodžių firmą įkūrė Žanas Batistas Švilgė (J.B. Schwilque, 1775-1856), išgarsėjęs Strasbūro katedros mechanikos stebuklo – XIV a. vidurio astronominio laikrodžio - sėkminga restauracija. Jo darbus tęsė sūnus Karlas bei partneriai - tėvas ir sūnus, Albertas ir Augustas Teodoras Ungereriai. Firma restauravo įžymius astronominius bokšto laikrodžius Mesinos varpinėje ir Oslo rotušėje. Laikrodį Rokiškio bažnyčios bokšte bus sumontavę Rygos meistrai: ant trijų ciferblatų, kurių skersmuo yra 1375 cm., vidinės pusės užrašyta: „Joh. G. Kandt, 1883, Riga“.[[5]](#footnote-5)

 1915 metų rugpjūtis – juoda data Rokiškio varpų istorijoje. Karinės rusų valdžios parėdymu varpai buvo nukabinti ir išvežti kaip strateginė žaliava į Rusiją. Jie atsidūrė Dono srities Pietryčių geležinkelio Filonovo stotyje; ten varpų tolesni pėdsakai ir pradingsta.[[6]](#footnote-6) Taikos 1920 m. sutartimi Rusija privalėjo gražinti išvežtas kultūros vertybes, tačiau revindikaciją bolševikų valdžia vykdė labai atmestinai. Bebalsei Rokiškio bažnyčiai 1923 m. sausio 23 d. vietoj jos sunaikintų varpų buvo paskirtas įspūdingas Vilniaus Arkikatedros 1124 kg varpas.[[7]](#footnote-7) Į savąją varpinę negalėjęs sugrįžti dėl Vilnijos krašto okupacijos. Šio varpo skersmuo -121,5 cm, geležinio liežuvio ilgis - 90 cm. Šone - reljefinė šv. Kazimiero figūrėlė. Varpo karūnos ąsos pagal viduramžių tradiciją išlietos su barzdotais veidais. Ant liemens išlikęs aliejiniais dažais įrašas „ПК 8“, tai - karo klajonių įspaudas. Varpo liejikas – vilniškis meistras Danielius Vehneris (1795-1840). Apie tai byloja įrašas: „LAŁ DANIEŁ WÆHNER W WILNIE. TEN DZWON PRZELANY ROKU 1822, MIESIĄCA JULII 20 DNIA. WAZY FUNTOW 2745“ (lenkiškai: „Liejo Danielius Veneris  Vilniuje. Šis varpas perlietas 1822 m. liepos mėn. 20 dieną. Sveria 2745 svarus“). Tad aiškėja, kad varpas perlietas iš ankstesniojo duženų, tikėtina, kad net garsiojo Žygimanto varpo, sunaikinto dar pirmosios Vilniaus okupacijos 1655 m. metu. Dar įdomu, kad meistras šio varpo papuošimui panaudojo ne tik savo ornamentą, bet ir sukurtąjį garsiausiojo vilniškio liejiko Jono Delamarso. Ir jau visai įstabus sutapimas, kad Vilniaus Arkikatedros varpinės aukštis – 57 m. yra bemaž toks pat, kaip ir Rokiškio bažnyčios. Štai iš čia ir toji sąšauka varpo dūžiais tarp valstybės sostinės Vilniaus ir kultūros sostinės Rokiškio!

 Džiaugėsi miestelėnai melodingais varpo dūžiais, net sukūrė ketureilį, tapusi tautosaka: „O kaip linksma to adyna, to adyna, / Kad jau varpas gult vadina, gult vadina, / Bim, bam, baim, bam, baim, bam.“[[8]](#footnote-8) Tačiau gūdžiuoju sovietmečiu varpui neleista skambėti. Atgavus valstybės nepriklausomybę, daug pastangų reikėjo padėti, kad Rokiškio bažnyčios bokšto širdis - laikrodis vėl pradėtų tiksėti. Kampanalogų draugijos iniciatyva prieš keletą metų prabilo ir varpas. Atgaivinimo darbus vykdė kūrybinė grupė „Varpai.lt“, vadovaujama inžinieriaus Sauliaus Stulpino.

 Rokiškio varpui atitaria netolimo Panemunėlio varpo dūžiai. Pasak literatūros šaltinių, Panemunėlio Šv. Juozapo globos bažnyčia, statydinta 1898-1907 m. garsaus švietėjo kunigo Jono Katelės, buvo įsigijusi 140 svarų vilniškio liejiko Jano Samuelio Vehnerio varpą, atvežtą iš uždaryto Skapiškio dominikonų vienuolyno bei 40 svarų Rygos meistro Johano Augusto Hetzelio varpelį.[[9]](#footnote-9) Beje, Janas Samuelis – tai Danieliaus tėvas, dirbtuvių Vilniaus Liejyklos gatvėje įkūrėjas. O Rygos meistras žinomas kaip paskutinysis miesto pilies patrankų liejikas.[[10]](#footnote-10) Dar vieną varpą bažnyčiai paaukojo bažnyčios statybos komiteto pirmininkas ūkininkas Juozas Tūbelis, būsimo Lietuvos ministro pirmininko tėvas.

 Žinios apie paminėtus Panemunėlio varpus taip pat baigiasi 1915 m., kada jie buvo priverstinai išvežti į Rusiją.[[11]](#footnote-11) Tačiau šiandien užkopę į labai originalios architektūros sudvejintus bokštus, jų bendroje pagrindo ertmėje išvysime ant medinės konstrukcijos pakabintą tikrai išskirtinį varpą. Tai vieno garsiausių vilniškių meistrų Gustavo Miorko liejinys. Apie tai byloja įrašas varpo graiže: „1754 VILNAE 13 MENSE SEPTEM: ME EFVDIT GUSTAVVS MÖRK“ (lotyniškai: „1754 metais rugsėjo 13 d. Vilniuje mane išliejo Gustavas Miorkas“). Varpo matmenys tokie: skersmuo – 125 cm; liemens ilgis – apie 95 cm; graižo plotis – 17 cm, ornamento, juosiančio pečius, plotis – 25 cm; karūnos aukštis – 18 cm; metalo storis viršutinėje varpo dalyje - apie 4 cm. Liežuvis geležinis, kaltinis, sukniedytas, jo ilgis 100 cm, bumbulo skersmuo – 14 cm. Vienoje pusėje ant varpo liemens išlietas vyskupo reljefas, o abipus šios figūros – santrumpų raidės; kairėje - AD.M.D.C. (1600 metai), dešinėje - B.V.M.H. [Beatae Virginis Mariae honorem] („Garbė palaimingajai Mergelei Marijai“). Kitoje pusėje per visą varpo liemenį 3 cm aukščio majuskulomis išrašytos lotyniškos eilės: „DOM / FRANCISCVM REVOCAT AB INDIA CASIMIRVS / VT LATIVS AVDIAT QVOD SIT INGRATIIS MIRVS / QVANDOCVMQ NOLA VOCEM SVAM DABIT / BENEFACTOREM CLARE TOTO ORE CLAMABIT / AVT ID PRO GLORIA DEI DICET VERIVS / QVAD SIT CASIMIRI SOCIVS XAVERIVS“. Pažodinis vertimas toks: „Vyskupą / Pranciškų iš Indijos šaukiasi Kazimieras / idant plačiau išgirstų, kuo jis nuostabus prieš savo norą / Kai varpas suskambės, / visu balsu liudys savo geradarį / arba veikiau Dievo garbei sakys, / koks Kazimiero bičiulis yra Ksaveras“.

 Deja, įstabusis varpas smarkiai sužalotas – jo viršutinė dalis - karūna ir pečiai - nuskelti II pasaulinio karo metu į bokštą pataikiusio sviedinio. Sprogimo pėdsakai žymūs pietinio bokšto angokraštyje, kuris yra permūrytas. Dabar varpas pakabintas ant geležinių lankų. Skeveldras vertėtų rūpestingai surinkti ir eksponuoti bažnyčios erdvėse kaip tikrai reto liejinio dalį. Šiose duženose galima ekstrapoliuojant įskaityti keletą žodžių ir paskirų raidžių: [FIL]IOLVS (sūnelis); SANCTVS (šventas); [XAV]ERIVS (Ksaveras); [MISERICOR]DIAR[UM] (gailesčio); [FR]ANCISCUS (Pranciškus); APOT ... ; ... S; ... M.

 Taigi varpas yra įvardytas Pranciškumu Ksaveru, vieno iš jėzuitų ordino steigėjų, misijų Indijoje ir Japonijoje kūrėjo, provincijolo šv. Pranciškaus Ksavero (1506-1552) garbei.[[12]](#footnote-12) Galima manyti, kad ir atvaizdas varpe – šio šventojo. Tiesa, lieka neaiški 1600 metų prasmė, nes Azijos apaštalas buvo kanonizuotas 1622 m. Kreipinys į Pranciškų Ksaverą šv. Kazimiero vardu nurodo, kad varpas - būtent tokio titulo bažnyčios priklausinys. Analogiško vardo ir labai panašių matmenų varpą, išlietą Šv.Kazimiero bažnyčiai Vilniuje, mini mokslo istorikas M.Brenšteinas.[[13]](#footnote-13) Varpas turėjęs šv. Pranciškaus Ksavero atvaizdą ir lotynišką penkiaeilį jo garbei. Tai buvęs vienas iš keturių meistro G.Miorko išlietų šiai iškiliai sostinės bažnyčiai varpų; visi jie 1915 m. išvežti į Rusiją. Priverstinė karo metų evakuacija ne tik daug istorinių varpų pražudė, bet ir tuos, kurie 1922-1925 m. buvo sugražinti, išblaškė po kitas parapijas ar net Lenkijos bažnyčias.[[14]](#footnote-14) Tad aiškėja, kad Panemunėlio varpas yra iš 1832 m. uždarytosios ir vėliau paverstos pravoslavų soboru Šv. Kazimiero bažnyčios Vilniuje. Į dabartinę savo parapiją patekęs sudėtingu keliu – per I pasaulinio karo Maskvos karinius sandėlius. Klebonas Kazimieras Mockus jį atsigabeno 1923 m. sausio 17 d. iš aikštės prie Karo muziejaus Kaune.

 Gustavo Miorko varpai nebuvo plačiai pasklidę po kraštą: yra žinoma apie 11 jo lietų varpų Vilniaus šventovėse, 4 – Gardino; dar 3 – kitose. Visi šie liejiniai datuojami vienu dešimtmečiu – 1749-1759 m. Tokia vieno meistro varpų koncentracija paaiškinama Vilnių 1748 ir 1749 m., o Gardiną 1753 m. nusiaubusiais gaisrais. Tad meistrui minimą dešimtmetį užsakymų tikrai netrūko. Vilniuje be Šv. Kazimiero bažnyčios, jis 1758 m. išliejo varpus Misionierių bažnyčios laikrodžiui. Šiandien vienas jų skaičiuoja valandų ketvirčius Arkikatedros varpinėje; jo dūžius vidurdienį radijo bangomis girdi visa Lietuva. G. Miorko varpai nenusileido kokybe jo pirmtako Jono Delamarso gaminiams.[[15]](#footnote-15) Ir ne tik skambesiu, bet taip pat preciziškai švariai išlietu ornamento reljefu ir teksto raidėmis. Varpo dekorą meistras komponuodavo labai savitai: savo ir Vilniaus vardą bei metus neįprastai išdėstydavo virš graižo, o varpo pečius apgobdavo plačia ornamento juosta. Tik jo vieno liejiniuose matome lotyniškus posmus, barokinėmis metaforomis pašlovinančiomis varpo vardą.

 Šiandieninės paminklosaugos požiūriu bažnytinis varpas yra didelė kultūros paveldo vertybė, sukaupusi savyje ne tik technologijos, dailės, bet ir istorinės atminties verčių aspektus. Rokiškio ir Panemunėlio varpai akivaizdžiai tai įrodo; labai pageidautina būtų juos padaryti prieinamus visuomenei, pateikiant jų likimo istorijas.

**Parašai po iliustracijomis**

1-2. Rokiškio bažnyčios laikrodis ir jo mechanizmas. Ž.B. Švilgės firma „Ungerer Freres“ Strasbūre, 1883 m.

3. Meistro Danieliaus Vehnerio Vilniaus arkikatedrai 1822 m. nulietas varpas Rokiškio bažnyčios varpinėje

4. Varpo puošybos ornamentai: viršutinė juosta sukurta D. Vehnerio, žemesnioji – Jono Delamarso

5. Šv. Kazimiero reljefinė figūrėlė primena, kad varpas buvo skirtas Vilniaus Arkikatedrai

6. Panemunėlio Šv.Juozapo globos bažnyčios bokštai. Architektas Florijonas Vyganovskis, statyta 1898-1907, 1911 m.

7. Meistro Gustavo Miorko Vilniaus Šv. Kazimiero bažnyčiai 1754 m. nulietas varpas Panemunėlio bažnyčioje

1. Miškinis A. Rokiškio miesto istorinė urbanistinė raida (iki 1969 m.) // Rokiškis: miestas, kraštas, žmonės. Vilnius, Diemedžio leidykla, 1999, p.83-146. [↑](#footnote-ref-1)
2. Lukšionytė – Tolvaišienė n. Rokiškio bažnyčia: statybos istorija ir meniniai bruožai // Rokiškis: miestas, kraštas, žmonės. Vilnius, Diemedžio leidykla, 1999, p.239-262. [↑](#footnote-ref-2)
3. Klimka L. Varpai tautosakoje ir liaudiškuose tikėjimuose // Baltų religijos ir mitologijos tyrimai: tradicija, tęstinumas, kaita. Profesoriaus Norberto Vėliaus skaitymai (XI). Pranešimų santraukos, LLTI, 2018-04-12-13, p. 10. [↑](#footnote-ref-3)
4. http://www.rokiskioparapija.lt/istorija/ [↑](#footnote-ref-4)
5. Klimka L. Šventė sėlių žemėje. Rokiškis – 2019-ųjų Lietuvos kultūros sostinė // Santara. 2019, nr. 155/156, p.100-107. [↑](#footnote-ref-5)
6. Česnulis V.V. Nutilę varpai. Trakai, Voruta, 2015, p.89. [↑](#footnote-ref-6)
7. Brensztejn M. Zarys dziejów ludwisarstwa na ziemiach b.Wielkiego Księstwa Litewskiego. Wilno, 1924, p.99. [↑](#footnote-ref-7)
8. Lietuvių tautosakos rankraštynas 1860 (175) [↑](#footnote-ref-8)
9. Klimka L. Sužeistas Panemunėlio varpas // Panemunėlis. I dalis. Vilnius, Versmė, 2011, p.413 - 417. [↑](#footnote-ref-9)
10. Anteins A. Bronza Latvija. Riga: Zinatne, 1988, p. [↑](#footnote-ref-10)
11. Misius K, Šinkūnas R. Lietuvos katalikų bažnyčios (Žinynas). Vilnius: Pradai, 1993, p.306. [↑](#footnote-ref-11)
12. Sicari A. Portretai. Vardų kalendorius. Vilnius: S.Rudalevičiūtės leid. įm., 2000, p.333. [↑](#footnote-ref-12)
13. Brensztejn M. Zarys dziejów ludwisarstwa na ziemiach b.Wielkiego Księstwa Litewskiego. Wilno, 1924, p.85. [↑](#footnote-ref-13)
14. Žalėnas G. Kaišiadorių vyskupijos bažnyčių varpai. Kaišiadorių muziejus, 2008, p.56-58. [↑](#footnote-ref-14)
15. Klimka L. Varpų liejininkystė Vilniuje // Kultūros barai.1996, nr.3, p.72-75. [↑](#footnote-ref-15)